**Beszámoló**

**a 2. ELTE Művészetpedagógiai Konferencia – MPK 2018 rendezvényeiről**

**A 2. ELTE Művészetpedagógiai Konferencia – MPK 2018** (amelyhez az angol nyelvű ELTE Workshop for Arts Education – EWAE 2018 is tartozott) 2018. május 24. és 26. között került megrendezésre a Trefort-kertben: az ELTE BTK Zenei Tanszékén és a Gólyavárban. Az esemény a 2017-es első konferencia szerves folytatása volt: az ELTE öt karának összefogásával a jövőben is megvalósul majd a rendezvény, egy-egy intézményi kar szervezésében. A tavalyi fókuszt, a vizuális nevelést idén a zenei nevelés és a kreativitás kutatása váltotta. A konferenciát széles körű szervezőmunka előzte meg: az mpk.elte.hu honlapon történő meghirdetés mellett valamennyi hazai művészeti szervezethez eljutott a rendezvény híre, személyes meghívás, illetve e-mail, szórólap útján (még médiaérdeklődés is volt).

**Az első napon**, a Gólyavár, Mária Terézia termében kapott helyet a megnyitóünnepség, ahol *Borhy László*, az ELTE rektora, *Borsodi Csaba*, a BTK dékánhelyettese és *Bodnár Gábor*, a Zenei Tanszék vezetője tartott bevezetőt, közreműködött a tanszék vegyeskara, Mindszenty Zsuzsánna vezényletével. Plenáris előadást tartott *Déri Balázs* a latin tanszék vezetője, a „Rhythmus” témakörében, *Dobszay Ágnes* (LFZE) a magyarországi egyházzene-oktatás történetéről és Solymosi Tari Emőke (MMA/LFZE), „Felfedezőúton a művészetek világában – 256 előadás 73 ezer zuglói fiatalnak” címmel. A délután folyamán nagy sikerű és látványos poszterbemutatót láthattak a résztvevők, majd a gyermek- és ifjúsági kultúra három klasszikusáról szóló előadások következtek. A tematikus szekciók után a napot az ELTE Konfuciusz Intézetének hangszerbemutatója, valamint a Debreceni Bárdos Lajos Leánykar és az ELTE Nőikar hangversenye zárta (vezényelt: *Kabdebó Sándor* és *Erdős Ákos*).

**A második napot** két plenáris előadás (*Kárpáti Andrea* és *György Péter* [ELTE TTK és BTK] nyitotta, majd kerekasztal-beszélgetés következett, A művészet és a tudomány megújuló világképe a 21. század művészetpedagógiájában címmel. E napon nyílt lehetősége a Psalmus Humanus Egyesület tagjainak (*K. Udvari Katalin*, *Pásztor Zsuzsa*, *Reikort Ildikó*) szekcióelőadást tartani. Az MTA-LFZE Aktív Zenetanulás Kutatócsoportjának szimpóziuma után a magyar nyelvű konferenciarész *Bodnár Gábor* zárszavával ért véget.

Már a második napon elkezdődtek az angol nyelvű rendezvény plenáris előadásai, ahol hét, Nyugat-Európából és az USA-ból érkezett előadó tartott nagysikerű bemutatót. A napot a Bukaresti Színművészeti Egyetem oktatóinak és hallgatóinak színházi előadással zárták.

**A harmadik napon** zajlottak az angol nyelvű workshopok és szekcióelőadások, külföldi és magyar előadók vezetésével.

**A pályázati támogatás** tehát nagy érdeklődéssel követett, országos és nemzetközi jelentőségű rendezvényt tett lehetővé. A támogatás révén készülhetett el a honlap, amelyet *Betyár Gábor* informatikus fejlesztett, kiváló munkát végezve. A nemsokára megjelenő konferenciakötetet *Bubik Veronika* grafikus készíti. A vendégek étkezéséről a KIPKOR cég gondoskodott, kifogástalanul, emellett az Eisberg is támogatta a konferenciát.

Személyes tapasztalataink, valamint a 200 főt meghaladó regisztrált résztvevő (köztük rangos előadók) és a további, hasonló létszámú egyetemi hallgatóság visszajelzései szerint a konferencia igen sikeresnek mondható. Mindez igazolja, hogy igen nagy az érdeklődés a művészeti nevelés iránt, mind az egyetemi ifjúság, mind a különböző szinten tanító és oktató szakemberek között.

Budapest, 2018. július 12.

**Bodnár Gábor**

DLA habilitált egyetemi docens, tanszékvezető,

a 2018-as konferencia elnöke